
                                                                                                              Bucureşti, 17 decembrie 2019

                                                                                   Pl-x 618/2019     

      AVIZ

      asupra
Propunerii legislative pentru completarea art.139 din Legea nr.53/2003 – Codul muncii şi a art.361 din Legea nr.1/2011 a educaţiei naţionale 
În conformitate cu prevederile art. 94 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru completarea art.139 din Legea nr.53/2003 – Codul muncii şi a art.361 din Legea nr.1/2011 a educaţiei naţionale, trimisă cu adresa nr. Pl-x 618 din 26 noiembrie 2019, înregistrată cu nr.4c-13/1057 din 27 noiembrie 2019.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.91 alin.(8) pct.2 din Regulamentul Camerei Deputaţilor, republicat, pentru domeniul prevăzut în Constituţia României, republicată, la art.73 alin.(3) lit.n) – organizarea generală a învăţământului.

Senatul este primă Cameră sesizată pentru domeniul prevăzut în Constituţia României, republicată, la art.73 alin.(3) lit.p) – regimul general privind raporturile de muncă ... .

Proiectul de act normativ are ca obiect de reglementare domenii pentru care, potrivit art.75 alin.(1) din Constituţie, cele două Camere ale Parlamentului au o competenţă funcţională diferită, devin incidente dispoziţiile art.75 alin.(4) şi (5) din Constituţia României, republicată.
Propunerea legislativă are ca obiect de reglementare completarea art.139 din Legea nr.53/2003 – Codul muncii, republicată, cu modificările şi completările ulterioare, cu două noi alineate, în vederea reglementării modalităţii de acordare şi de recuperare a zilelor libere de sărbătoare legală religioasă creştină, prăznuite la date diferite de angajaţi aparţinând unor alte culte. Se propune şi completarea art. 361 din Legea nr.1/2011 a educaţiei naţionale, cu modificările şi completările ulterioare, cu un nou alineat, alin.(7), potrivit căruia, art.139 din Codul muncii, republicat, cu modificările şi completările ulterioare, referitoare la sărbătorile legale libere şi la modul de stabilire a acestora, se aplică asupra “întregului personal din învăţământ, respectiv beneficiarilor direcţi ai educaţiei şi formării profesionale”.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din ziua de 17 decembrie 2019.

Membrii comisiei au examinat iniţiativa legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis prin adresa cu nr.956 din 19 noiembrie 2019.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent.
În raport de obiectul şi conţinutul reglementării, propunerea legislativă face parte din categoria legilor organice.
                                     PREŞEDINTE,                          

                     SECRETAR,

                                    Nicuşor HALICI                                                  Aida-Cristina CĂRUCERU

Consilier parlamentar,

